Nú á dögum hélt Eyjapeyinn og matreiðslumeistarinn Einar Björn Árnason til Portúgal með það markmið að kynna íslenska saltfiskinn þar í landi . Einar Björn , eða Einsi kaldi eins og hann er jafnan kallaður , var í þessari ferð fulltrúi markaðsvekefnisins „ Bacalhau da Islandia ” sem Íslandsstofa hefur staðið að síðan árið 2013 , í samstarfi við framleiðendur og söluaðila saltaðra þorskafurða frá Íslandi . Í heimsókninni fékk Einsi að kynnast því hversu stórt hlutverk saltfiskurinn spilar í matarmenningu þessarar 10 milljóna íbúa þjóðar sem elskar ekki bara fótbolta heldur líka saltfisk . Í bók Illuga Jökulssonar „ Ronaldo – Sá allra flottasti ” sem kom út árið 2010 er knattspyrnuhetjan einmitt spurð um sinn á uppáhaldsmat . Og hverju svaraði hann ? „ íslenskur saltfiskur ” . Saltfiskurinn í Portúgal á fleiri aðdáendur því Portúgalar eru stærstu neytendur á saltfiski í heiminum og nær neyslan hápunkti um jólin . „ Ég vissi vel að saltfiskurinn skiptir miklu máli þarna en mér datt ekki í hug að þetta væri svona stórt . Allir þekkja Bacalhau hvar sem maður kemur og eini leigubílstjórinn sem talaði ensku var farinn að deila með mér sinni uppáhaldsuppskrift , " sagði Eyjamaðurinn sem varð fyrir miklum hughrifum í ferðinni . Fyrir utan að bragða á fjölbreyttum saltfiskréttum á veitingastöðum til að fá innblástur þá eldaði Einsi nokkrar mismunandi útgáfur af saltfiski fyrir hina ýmsu gesti : Í Lissabon matreiddi hann fyrir matarbloggara og fengu gestir í verslun El Corte Inglés einnig að smakka íslenska saltfiskinn . Þá eldaði Einsi saltfiskrétti í samstarfi við portúgalska kokkinn Diogo Rocha á Michelin veitingastaðnum Mesa de Lemos . Hvar sem Eyjapeyinn kom heillaði hann gesti með afbragðs saltfiskréttum . Ekki minnkaði áhugi manna á Einsa þegar þeir fréttu að hann hefði verið kokkur íslenska fótboltalandsliðsins á EM í Frakklandi árið 2016 þar sem segja má að tvö lið hafi staðið uppi sem sigurvegarar ; Ísland og Evrópumeistarar Portúgala . Tenging Vestmannaeyja við saltfiskinn í Portúgal er sterk því fyrr á þessu ári keypti Vinnslustöðin fyrirtækið Grupeixe sem kaupir þorsk frá Íslandi til að þurrka og selja á markaðnum í Portúgal . Þegar horft er til magns á portúgalska markaðnum þá er norski saltfiskurinn með mesta markaðshlutdeild en sá íslenski hefur hinsvegar yfirburði þegar kemur að gæðum og er þ.a.l. seldur á hærra verði en vara samkeppnisaðilanna .